答朱彭州喜雪
作者：宋祁
朝代：宋

paragraphs: 雪集先何所，天彭關內州。
雲澌結河漢，風礫灑林丘。
眩晃三霄接，繽紛一氣浮。
光逢晨晛薄，花得冥寒稠。
拂樹瓊爭動，縈牆粉暫留。
縮毛驚莋馬，埋目憚吳牛。
客至蘭矜曲，仙歸鶴擁裘。
鹽邊混熬素，玉處亂方流。
併響鳴巖竹，分滋浹壟麰。
印沙鴻雁喜，蔽葉鷓鴣愁。
蒙福沾餘潤，稱觴隔並游。
錦官才涷雨，賡和負妍謳。